Lise weet nou haar kinders is oorledeDanie, sy vrou Lise en van voor Rachel, Daniël, André, Johann en Mieke. Lise Brink het Sondag gehoor twee van haar kinders is verlede maand in ŉ ernstige motorongeluk oorlede. “Die hartseer dag waarvoor almal sedert ons ongeluk op 16 Desember bid, het toe vandag aangebreek. Ek het Lise vertel van die dood van André en Rachel. Die impak is so hard op haar soos wat ŉ mens kan verwag, tog glo ek dat sy baie genade ontvang,” het dr. Danie Brink, uitvoerende direkteur van Solidariteit Helpende Hand en Lise se man, gesê. “Die pad van fisieke herstel vir Lise kry vandag ŉ groot emosionele komponent by, en daarom vra ek vir mense se volgehoue gebede.” Maroela Media het vroeër berig Lise toon daagliks groot vordering en het begin praat. “Lise fluister al sterker en praat meer samehangend. Soveel so dat ek vanoggend gewonder het of ek met haar moet gesels oor André en Rachel,” het Brink Saterdag gesê. Die besluit is egter geneem om haar nie toe te vertel nie. Maroela Media het vroeër berig Danie, Lise en hul vyf kinders was verlede jaar op 16 Desember in ŉ ernstige motorongeluk betrokke. André (13) en Rachel (8) is in die ongeluk dood terwyl Lise kritieke beserings opgedoen het. ŉ Gedenkdiens vir André en Rachel word op 22 Januarie gehou. Die diens sal om 14:30 in die ouditorium van die Hatfield Christian Church (HCC) in Pretoria plaasvind. Lise word tans in die waakeenheid van die Unitas-hospitaal in Centurion behandel. Haar linkerbeen is geamputeer en haar galblaas is verwyder ná die ongeluk. Danie het vroeër gesê Lise sal ongelukkig nie die diens kan bywoon nie en die familie sal by ’n latere en private geleentheid ’n teraardebestelling vir André en Rachel hou. Lees alle vorige berigte oor die Brink-gesin op Maroela Media. Volg die ondersteuningsgroep op Facebook.